4)

pēc 3. panta iekļauj šādu nodaļu: “II NODAĻA Aviācija 3.a pants Darbības joma Šī nodaļa attiecas uz kvotu sadali un piešķiršanu I pielikumā uzskaitītajām aviācijas darbībām. 3.b pants Aviācijas darbības Līdz … (11) Komisija saskaņā ar 23. panta 2. punktā minēto regulatīvo procedūru izstrādā pamatnostādnes, lai sīki interpretētu I pielikumā uzskaitītās aviācijas darbības, īpaši ar meklēšanas un glābšanas darbiem saistītus lidojumus, ugunsdzēsības, lidojumus, ko veic humāniem mērķiem, ātrās medicīniskās palīdzības lidojumus un lidojumus, ko veic komerciāli gaisa transporta operatori, kuri trijos secīgos četrus mēnešus laikposmos veic mazāk par 243 lidojumiem laikposmā. 3.c pants Kopējais kvotu daudzums aviācijai 1. Periodam no 2012. gada 1. janvāra līdz 2012. gada 31. decembrim kopējais gaisa kuģu operatoriem sadalāmo emisiju kvotu daudzums atbilst 100 % aviācijas vēsturisko emisiju. 2. Periodam, kas minēts 11. panta 2. punktā, sākot no 2013. gada 1. janvāra un, ja pēc 30. panta 4. punktā minētās pārskatīšanas neizdara nekādus grozījumus, — katrā nākamajā periodā kopējais gaisa kuģu operatoriem sadalāmo emisiju kvotu daudzums atbilst 100 % aviācijas vēsturisko emisiju, reizinot ar perioda gadu skaitu. 3. Komisija pārskata kopējo gaisa kuģu operatoriem sadalāmo emisiju kvotu daudzumu saskaņā ar 30. panta 4. punktu. 4. Komisija līdz … (11) pieņem lēmumu par aviācijas vēsturiskajām emisijām, pamatojoties uz labākajiem pieejamiem datiem, tostarp aprēķiniem, kuru pamatā ir esošā informācija par satiksmi. Minēto lēmumu izskata 23. panta 1. punktā minētā komiteja. 3.d pants Kvotu sadale aviācijai, izmantojot izsoles 1. Šīs direktīvas 3.c panta 1. punktā minētajā periodā izsola 10 % kvotu. 2. Turpmākiem periodiem 1. punktā minēto izsolāmo kvotu procentuālo apjomu var palielināt, kad veic vispārējo šīs direktīvas pārskatīšanu. 3. Pieņem regulu, kurā ir sīki izstrādāti noteikumi par to, kā dalībvalstis izsola kvotas, kas saskaņā ar šā panta 1. un 2. punktu vai 3.f panta 8. punktu nav jāpiešķir bez maksas. Kvotu skaits, kuru katrā periodā izsola katra valsts, ir proporcionāls attiecīgās valsts daļai no kopējā visām dalībvalstīm atskaites gadā pieļautā par aviācijas emisijām uzskatāmo emisiju daudzuma, par ko ziņots saskaņā ar 14. panta 3. punktu un kas pārbaudīts saskaņā ar 15. pantu. Šīs direktīvas 3.c panta 1. punktā minētajam periodam atskaites gads ir 2010. gads, un katram turpmākajam 3.c pantā minētam periodam atskaites gads ir kalendārais gads, kas beidzas 24 mēnešus pirms tā perioda sākuma, uz kuru attiecas izsole. Minēto regulu, kas ir paredzēta, lai grozītu nebūtiskus šīs direktīvas elementus, to papildinot, pieņem saskaņā ar 23. panta 3. punktā minēto regulatīvo kontroles procedūru. 4. Dalībvalstis nosaka kvotu izsolēs iegūto ieņēmumu izmantojumu. Šie ieņēmumi būtu jāizmanto, lai risinātu problēmas, kas saistītas ar klimata pārmaiņām Eiropas Savienībā un trešās valstīs, kā arī lai segtu izmaksas, kas administrējošajai dalībvalstij radušās saistībā ar šo direktīvu. 5. Informācija, kas saskaņā ar šo direktīvu sniegta Komisijai, neatbrīvo dalībvalstis no Līguma 88. panta 3. punktā noteiktā paziņošanas pienākuma. 3.e pants Kvotu sadale un piešķiršana gaisa kuģu operatoriem 1. Katrā 3.c pantā minētajā periodā ikviens gaisa kuģa operators var pieteikties uz to kvotu sadali, kuras sadala bez maksas. Pieteikties var, administrējošās dalībvalsts kompetentajai iestādei darot zināmus pārbaudītus datus par I pielikumā uzskaitīto aviācijas darbību tonnkilometriem, kuras attiecīgais gaisa kuģa operators veicis monitoringa gadā. Šajā pantā monitoringa gads ir kalendārais gads, kas beidzas 24 mēnešus pirms tā perioda sākuma, uz ko pieteikums attiecas saskaņā ar IV un V pielikumu, vai — saistībā ar 3.c panta 1. punktā minēto periodu — 2010. gads. Pieteikumu iesniedz vismaz 21 mēnesi pirms tā perioda sākuma, uz ko tas attiecas, vai — saistībā ar 3.c panta 1. punktā minēto periodu — līdz 2011. gada 31. martam. 2. Vismaz 18 mēnešus pirms tā perioda sākuma, uz ko attiecas pieteikums, vai — saistībā ar 3.c panta 1. punktā minēto periodu — līdz 2011. gada 30. jūnijam dalībvalstis Komisijai iesniedz saskaņā ar 1. punktu saņemtos pieteikumus. 3. Vismaz 15 mēnešus pirms katra 3.c panta 2. punktā minētā perioda sākuma vai — saistībā ar 3.c panta 1. punktā minēto periodu — līdz 2011. gada 30. septembrim Komisija aprēķina un pieņem lēmumu, kurā nosaka: a) kopējo kvotu daudzumu, kas attiecīgā periodā ir sadalāms saskaņā ar 3.c pantu; b) to kvotu skaitu, kas saskaņā ar 3.d pantu jāizsola attiecīgā periodā; c) to kvotu skaitu, kas attiecīgā periodā saskaņā ar 3.f panta 1. punktu ir īpašajā rezervē gaisa kuģu operatoriem; d) to kvotu skaitu, kas attiecīgā periodā ir sadalāms bez maksas, no kopējā kvotu daudzuma, par ko pieņemts lēmums saskaņā ar a) apakšpunktu, atņemot b) un c) apakšpunktā minēto kvotu skaitu; un e) līmeņatzīmi, kas jāizmanto, sadalot bezmaksas kvotas tādiem gaisa kuģu operatoriem, kas iesnieguši Komisijai pieteikumus saskaņā ar 2. punktu. Šā punkta e) apakšpunktā minēto līmeņatzīmi, kas izteikta kā kvotas uz tonnkilometru, aprēķina, d) apakšpunktā minēto kvotu skaitu dalot ar to tonnkilometru summu, kura ir iekļauta pieteikumos, kas iesniegti Komisijai saskaņā ar 2. punktu. 4. Trijos mēnešos no dienas, kad Komisija ir pieņēmusi lēmumu saskaņā ar 3. punktu, katra administrējošā dalībvalsts aprēķina un publicē: a) sadalīto kvotu kopskaitu par attiecīgo periodu katram gaisa kuģa operatoram, kas saskaņā ar 2. punktu iesniedzis pieteikumu Komisijai — ko aprēķina, pieteikumā minēto tonnkilometru skaitu reizinot ar līmeņatzīmi, kas minēta 3. punkta e) apakšpunktā; un b) katram gaisa kuģa operatoram sadalīto kvotu skaitu par katru gadu — ko nosaka, viņam attiecīgā periodā sadalīto kvotu kopskaitu, kas aprēķināts saskaņā ar a) apakšpunktu, dalot ar gadu skaitu laikā, kad gaisa kuģa operators ir veicis I pielikumā uzskaitītas aviācijas darbības. 5. Līdz 2012. gada 28. februārim un līdz katra nākamā gada 28. februārim administrējošās dalībvalsts kompetentā iestāde katram gaisa kuģa operatoram piešķir kvotu skaitu, kas viņam attiecīgā gadā ir sadalītas saskaņā ar šo pantu vai 3.f pantu. 3.f pants Īpaša rezerve dažiem gaisa kuģu operatoriem 1. Katrā no 3.c panta 2. punktā minētajiem periodiem 3 % no sadalāmo kvotu kopējā daudzuma atliek īpašā rezervē gaisa kuģu operatoriem: a) kuri sāk veikt I pielikumā uzskaitītās aviācijas darbības pēc monitoringa gada, par ko ir iesniegti tonnkilometru dati saskaņā ar 3.e panta 1. punktu attiecībā uz 3.c panta 2. punktā minēto periodu; vai b) kuru tonnkilometru dati gadā palielinās vidēji par vairāk nekā 18 % laikposmā no monitoringa gada, par ko ir iesniegti tonnkilometru dati saskaņā ar 3.e panta 1. punktu attiecībā uz 3.c panta 2. punktā minēto periodu, līdz šā perioda otram kalendārajam gadam; un kuru darbības saskaņā ar a) apakšpunktu vai papildu darbības saskaņā ar b) apakšpunktu pilnīgi vai daļēji neturpina cita gaisa kuģa operatora iepriekš veiktas aviācijas darbības. 2. Gaisa kuģa operators, kas atbilst 1. punkta prasībām, var pieteikties uz bezmaksas kvotu sadali no īpašās rezerves, iesniedzot pieteikumu administrējošās dalībvalsts kompetentajai iestādei. Pieteikumu iesniedz līdz 3.c panta 2. punktā paredzētā perioda trešā gada 30. jūnijam, uz ko tas attiecas. 3. Pieteikumā saskaņā ar 2. punktu: a) atbilstīgi IV un V pielikumam iekļauj pārbaudītus datus par I pielikumā uzskaitīto aviācijas darbību tonnkilometriem, kuras gaisa kuģa operators veic 3.c panta 2. punktā minētā perioda otrajā kalendārajā gadā, uz ko attiecas pieteikums; b) sniedz pierādījumus, ka saskaņā ar 1. punktu ir ievēroti atbilstības kritēriji; un c) gadījumā, ja uz gaisa kuģa operatoru attiecas 1. punkta b) apakšpunkts, norāda: i) procentuālo pieaugumu tonnkilometru izteiksmē, kurus ir veicis attiecīgais gaisa kuģa operators no monitoringa gada, par ko iesniegti tonnkilometru dati saskaņā ar 3.e panta 1. punktu attiecībā uz 3.c panta 2. punktā minēto periodu, līdz šā perioda otram kalendārajam gadam; ii) absolūto pieaugumu tonnkilometru izteiksmē, kurus ir veicis attiecīgais gaisa kuģa operators no monitoringa gada, par ko iesniegti tonnkilometru dati saskaņā ar 3.e panta 1. punktu attiecībā uz 3.c panta 2. punktā minēto periodu, līdz šā perioda otram kalendārajam gadam; un iii) absolūto pieaugumu tonnkilometru izteiksmē, kurus ir veicis attiecīgais gaisa kuģa operators no monitoringa gada, par ko iesniegti tonnkilometru dati saskaņā ar 3.e panta 1. punktu attiecībā uz 3.c panta 2. punktā minēto periodu, līdz šā perioda otram kalendārajam gadam, — par kādu ir pārsniegts 1. punkta b) apakšpunktā norādītais procentuālais apjoms. 4. Ne vēlāk kā sešus mēnešus pēc pieteikuma iesniegšanas termiņa beigām saskaņā ar 2. punktu dalībvalstis iesniedz Komisijai saskaņā ar minēto punktu saņemtos pieteikumus. 5. Ne vēlāk kā 12 mēnešus pēc pieteikuma iesniegšanas termiņa saskaņā ar 2. punktu Komisija pieņem lēmumu par līmeņatzīmi, kas jāizmanto, lai sadalītu bezmaksas kvotas tiem gaisa kuģu operatoriem, kuru pieteikumi ir iesniegti Komisijai saskaņā ar 4. punktu. Ievērojot 6. punktu, līmeņatzīmi aprēķina, īpašajā rezervē esošo kvotu skaitu dalot ar šādu divu skaitļu summu: a) tie tonnkilometru dati par 1. punkta a) apakšpunktā minētajiem gaisa kuģu operatoriem, kuri iekļauti pieteikumos, kas iesniegti Komisijai saskaņā ar 3. punkta a) apakšpunktu un 4. punktu; un b) absolūtais pieaugums tonnkilometru izteiksmē, kas ir lielāks par 1. punkta b) apakšpunktā minēto procentuālo apjomu gaisa kuģu operatoriem, uz kuriem attiecas 1. punkta b) apakšpunkts, un kas ir minēts pieteikumos, kuri iesniegti Komisijai saskaņā ar 3. punkta c) apakšpunkta iii) punktu un 4. punktu. 6. Šā panta 5. punktā minētā līmeņatzīme neļauj gadā sadalīt tādu kvotu daudzumu par tonnkilometru, kurš pārsniedz kvotu daudzumu, ko gaisa kuģu operatoriem gadā sadala par tonnkilometru saskaņā ar 3.e panta 4. punktu. 7. Trīs mēnešos no dienas, kad Komisija ir pieņēmusi lēmumu saskaņā ar 5. punktu, katra administrējošā dalībvalsts aprēķina un publicē: a) no īpašās rezerves sadalītās kvotas katram gaisa kuģa operatoram, kas saskaņā ar 4. punktu iesniedzis pieteikumu Komisijai. Šo sadalījumu aprēķina, 5. punktā minēto līmeņatzīmi reizinot šādi: i) ja uz gaisa kuģa operatoru attiecas 1. punkta a) apakšpunkts, reizina ar Komisijai saskaņā ar 3. punkta a) apakšpunktu un 4. punktu iesniegtajā pieteikumā uzrādīto tonnkilometru skaitu; ii) ja uz gaisa kuģa operatoru attiecas 1. punkta b) apakšpunkts, reizina ar absolūto pieaugumu tonnkilometru izteiksmē, kas ir lielāks par 1. punkta b) apakšpunktā minēto procentuālo apjomu un kas ir minēts pieteikumā, kurš iesniegts Komisijai saskaņā ar 3. punkta c) apakšpunkta iii) punktu un 4. punktu; un b) katra gada kvotu sadali katram gaisa kuģa operatoram, ko nosaka, viņam saskaņā ar a) apakšpunktu sadalītās kvotas dalot ar 3.c panta 2. punktā minēto visu to kalendāro gadu skaitu periodā, uz ko attiecas kvotu sadale. 8. Dalībvalstis izsola visas nesadalītās īpašās rezerves kvotas. 9. Komisija var ieviest sīki izstrādātus noteikumus par īpašās rezerves izmantošanu saskaņā ar šo pantu, tostarp izvērtējumu par to atbilstības kritēriju ievērošanu, kuri paredzēti saskaņā ar 1. punktu. Šos pasākumus, kas ir paredzēti, lai grozītu nebūtiskus šīs direktīvas elementus, to papildinot, pieņem saskaņā ar 23. panta 3. punktā minēto regulatīvo kontroles procedūru. 3.g pants Pārraudzības un ziņošanas plāni Administrējošās dalībvalstis nodrošina, ka visi gaisa kuģu operatori iesniedz attiecīgās dalībvalsts kompetentajai iestādei pārraudzības plānu, kurā izklāstīti pasākumi, lai pārraudzītu un ziņotu par emisijām un tonnkilometru datiem saskaņā ar 3.e pantu tā piemērošanas nolūkos, kā arī to, ka kompetentā iestāde tādus plānus apstiprina saskaņā ar pamatnostādnēm, kas pieņemtas saskaņā ar 14. pantu.”;